SKRIFTLIG FORESPØRGSEL E-2118/00

af Giovanni Procacci (ELDR) til Kommissionen

(30. juni 2000)

Om: Europa-Kommissionens procedure 94/4855 mod den restriktion, der er en følge af Evin-loven mod tv-transmission i Frankrig af sportsarrangementer i udlandet

Det ser langt om længe ud til, at Kommissionen agter at sætte hårdt ind for at standse den forskelsbehandling, som i Frankrig vedrører tv-transmission af sportsarrangementer, der afholdes i andre lande, når der vises reklameskilte, som reklamerer med alkoholholdige drikkevarer, i henhold til Evin-loven.

Den europæiske vinsektor har gennem klager til Kommissionen fra franske producenter, der producerer vin med oprindelsesbetegnelse og bordeaux-vine med stor bekymring altid fulgte de franske myndigheders adfærd, som navnlig rammer vin.

Den nuværende situation, som ikke garanterer retssikkerhedsprincippet, udgør en klar krænkelse af fri bevægelighed for serviceydelser på det indre marked, således som allerede fremhævet i den begrundede udtalelse, Kommissionen sendte til Frankrig i 1996. Desuden viser fastlæggelse af en kategori af internationale begivenheder som led i den såkaldte kodeks for god adfærd, som kan udsendes på trods af reklameskilte for alkoholholdige drikkevarer, at den foranstaltning, de franske myndigheder har indført, er ude af proportioner, navnlig hvis man påtænker, at disse internationale begivenheder er blandt de største og mest populære sportsbegivenheder, (Europa-mesterskaber, verdensmesterskaber i fodbold mldr).

Den 7. juni undertegnede kommissær Bolkestein og Catherine Tasca, fransk kulturminister, i Paris en aftale, der sikrer overholdelsen af princippet om retssikkerhed, som fastlagt af De Europæiske Fællesskabers Domstol, samt overholdelse af andre grundlæggende principper i henhold til traktaten såsom fri bevægelighed for tjenesteydelser.

Kan Kommissionen på denne baggrund oplyse følgende:

- Hvad er indholdet af den aftale, den franske kulturminister har undertegnet?

- På hvilken måde respekterer denne aftale fri bevægelighed for tjenesteydelser på det indre marked og princippet om retsssikkerhed ud fra den betragtning, at en kodeks om god adfærd ikke kan afvige fra en kriminal lov såsom Evin-loven?

Samlet svar afgivet på Kommissionens vegne af Frederik Bolkestein på skriftlige forespørgsler E-2118/00, E-2197/00 og P-2210/00

(28. juli 2000)

Kommissionen skal erindre om, at den er i færd med at undersøge denne sag indgående, ikke kun på grund af den store interesse, sagen har vakt i Parlamentet, men også fordi Kommissionen gerne vil sikre sig, at reglerne for det indre marked overholdes.

Kommissionen ønsker i denne sag frem for alt at sikre, at anvendelsen af Evin-loven er i overensstemmelse med EF-traktatens artikel 49 (tidl. artikel 59), dvs. at den står i et rimeligt forhold til beskyttelsen af den offentlige sundhed, et mål, som har Kommissionens fulde støtte, og den frie udveksling af tjenesteydelser. Kommissionen mener i denne forbindelse, at adfærdskodeksen fra 1995 i princippet kan være et passende middel til at sikre, at kravet om proportionalitet tilgodeses. Kommissionen mener dog, at de franske myndigheder for at kunne nå dette mål må forbedre kodeksen yderligere i samarbejde med de berørte parter, bl.a. ved at indskrænke anvendelsen af den til et nøje fastlagt og begrænset antal tilfælde og sikre alle berørte parter større retssikkerhed og forudsigelighed.

Kommissæren med ansvar for det indre marked og den franske minister for kultur og kommunikation drøftede på et konstruktivt møde i Paris den 7. juni 2000, hvilke skridt de franske myndigheder må tage for at efterkomme kravene. I første omgang vil de franske myndigheder forhøre sig hos de berørte parter, herunder annoncører og idrætsforbund, om kodeksens indhold og virkning. Så snart de fornødne skridt er taget, og Kommissionen har truffet endelig afgørelse i sagen, orienterer Kommissionen naturligvis de ærede medlemmer.